SPRÁVA KOMISIE ÔSMA VÝROČNÁ SPRÁVA KOMISIE EURÓPSKEMU PARLAMENTU PREHĽAD OPATRENÍ TRETÍCH KRAJÍN NA OCHRANU OBCHODU UPLATŇOVANÝCH PROTI EURÓPSKEJ ÚNII(ŠTATISTICKÉ ÚDAJE K 31. DECEMBRU 2010, KOMENTÁR K PRÍPADOM A TEXT SÚ VŠAK AKTUALIZOVANÉ K MARCU 2011) /* KOM/2011/0399 v konečnom znení */





Zhrnutie Monitorovacia činnosť Európskej komisie bola v priebehu roka 2010 dosť intenzívna vzhľadom na bezprecedentne vysoký počet prešetrovaní, ktoré sa na pozadí celosvetovej hospodárskej krízy začali v roku 2009. Viacerým výrobným odvetviam EÚ, ktoré týmto prešetrovaniam čelili, bola poskytnutá individuálna pomoc a mnohé zásahy boli nevyhnutné, aby sa zabezpečilo, že neopodstatnenými opatreniami sa neprimerane neobmedzuje prístup EÚ na zahraničné trhy. V čase krízy vývozcovia z EÚ totiž čelili opatreniam na ochranu obchodu, ktoré sú v skutočnosti niekedy používané na ochranu domáceho odvetvia v dovážajúcej krajine pred zahraničnou konkurenciou. Zásahy EÚ boli pozitívne, keďže mnoho prešetrovaní neviedlo k opatreniam, a na konci roka 2010 dosiahol počet opatrení uplatňovaných proti EÚ svoju najnižšiu úroveň za posledné roky. Zásahy Komisie teda často viedli k pozitívnym výsledkom, čo je povzbudzujúce. Žiaľ, nie všetky problémy bolo možné vyriešiť. Počet nových prešetrovaní v roku 2010 bol naďalej pomerne vysoký, pričom stupeň zložitosti sa zvýšil. Napriek určitým zlepšeniam okrem toho naďalej existujú niektoré zo slabých miest zistených v predchádzajúcich správach, ako napríklad nízke štandardy na začatie prešetrovania a na prešetrovanie, chýbajúca transparentnosť a zneužívanie ochranného nástroja. Komisia, ktorá vytvorila nové nástroje na pomoc výrobným odvetviam EÚ (uverejnilo sa usmernenie pre vývozcov z EÚ a bola vytvorená nová a používateľsky prístupnejšia webová stránka), bude aj ďalej presadzovať prezieravé a disciplinované využívanie nástrojov na ochranu obchodu s cieľom podporiť voľný a spravodlivý obchod na celom svete. ÚVOD V správach z posledných rokov sa zdôrazňuje, že od začiatku celosvetového hospodárskeho poklesu sú tretie krajiny aktívnejšie v oblasti ochrany obchodu, čo v roku 2009 viedlo k bezprecedentnému zvýšeniu počtu nových uložených opatrení a nových prešetrovaní, najmä ochranných opatrení. Vznikli obavy, že výsledkom nových prešetrovaní bude ešte väčší počet nových opatrení v roku 2010. Tento trend vyvolával znepokojenie, pretože sa ukázalo, že rôzne vlády sa veľmi často uchyľujú k opatreniam na ochranu obchodu, aby svoje domáce výrobné odvetvie chránili pred zahraničnou konkurenciou. Komisia musela preto znásobiť svoje zásahy a pomoc príslušným vývozcom z EÚ. Boli potrebné aj určité politické zásahy, aby sa zabránilo odchýlkam od prísneho uplatňovania príslušných pravidiel. Ako je vysvetlené ďalej v tejto správe, tieto snahy neboli márne. Mnohé z prešetrovaní, ktoré sa – často na slabom základe – začali v roku 2009, totiž nakoniec neviedli k opatreniam a počet platných opatrení proti EÚ na konci roka 2010 dosiahol svoju najnižšiu úroveň za posledné roky. Napriek tomuto veľmi pozitívnemu vývoju zostal počet nových antidumpingových prešetrovaní v roku 2010 vysoký a naďalej pretrvávajú problémy zistené v minulosti (chýbajúca transparentnosť, nízke štandardy na začatie prešetrovania a neprimerané využívanie nástrojov). Aj keď niektoré krajiny zlepšili svoje štandardy, je znepokojujúce, že iné sa uberajú opačným smerom a zreteľne sa od nich odkláňajú. V tejto správe sa opisujú všeobecné trendy, zistené problémy a zaznamenané zlepšenia. V prílohe je aj podrobná analýza trendov a špecifických prípadov najčastejších používateľov tohto nástroja. Všeobecné trendy Aj keď počet nových prešetrovaní v roku 2010 v porovnaní s rokom 2009 klesol, bol naďalej dosť vysoký a stupeň zložitosti nových prípadov sa zvýšil. Počet nových prešetrovaní sa znížil zo 45 v roku 2009 na 39 v roku 2010, najmä v dôsledku zreteľného zníženia počtu začatých prešetrovaní týkajúcich sa ochranných opatrení (z 31 na 18), ktorý bol v roku 2009 mimoriadne vysoký. Keďže prešetrovania týkajúce sa ochranných opatrení majú charakter erga omnes , nemajú všetky z nich vplyv na vývoz z EÚ. Oproti tomu počet nových antidumpingových prešetrovaní stúpol z 13 v roku 2009 na 20 v roku 2010. Prechod od ochranných opatrení k antidumpingovým opatreniam znamená pozitívny vývoj, pretože antidumpingové opatrenia sa týkajú výlučne nekalého obchodovania špecifického pôvodu, kým ochranné opatrenia ovplyvňujú dovoz nezávisle od podmienok obchodu a pôvodu. Počet nových prešetrovaní týkajúcich sa vyrovnávacích opatrení sa nezmenil. V roku 2010 bolo uložených 15 nových opatrení v porovnaní s 33 v roku 2009. Z 12 krajín, ktoré v roku 2010 uložili proti EÚ opatrenia, zaviedla najviac opatrení Čína (20 % z celkového počtu). V porovnaní s minulým rokom sa počet nových ochranných opatrení znížil z 15 na 7 a počet antidumpingových opatrení z 18 na 8. Rovnako ako v rokoch 2008 a 2009 nebolo v roku 2010 uložené žiadne nové vyrovnávacie opatrenie. Koncom roka 2010 bolo v platnosti 123 opatrení proti EÚ (proti EÚ ako celku alebo proti jednotlivým členským štátom), čo je najnižšia úroveň dosiahnutá za posledné roky. V roku 2009 bolo v platnosti 136 opatrení v porovnaní s najvyššou úrovňou predstavujúcou 185 opatrení v roku 2004. Znamená to pozitívny vývoj, najmä vzhľadom na to, že sa v roku 2009 začal značný počet nových prešetrovaní (45) a očakávalo sa, že mnohé z nich budú viesť k väčšiemu počtu opatrení v nasledujúcom roku. Aj keď ide o povzbudzujúci trend, malo by sa uviesť, že tieto nové prešetrovania často neboli dostatočne opodstatnené ani právne odôvodnené, a preto sa nemali ani začať. Aj keď sa neuložili žiadne opatrenia, mali totiž narušujúci vplyv na obchodné toky vytváraním neistého podnikateľského prostredia a vyvíjali zbytočný ďalší tlak na podniky, ktoré už postihla hospodárska kríza. Antidumpingové opatrenia sú naďalej najpoužívanejším nástrojom (88 opatrení v porovnaní s 93 opatreniami v roku 2009), za nimi nasledujú ochranné opatrenia (30 opatrení v porovnaní s 37 opatreniami v roku 2009) a antisubvenčné opatrenia (4 opatrenia v porovnaní so 6 opatreniami v roku 2009). USA zostávajú krajinou, ktorá mala v roku 2010 v platnosti najvyšší počet opatrení proti EÚ (24 platných opatrení), napriek tomu, že v posledných dvoch rokoch sa neuložili žiadne nové opatrenia. Čína (14 platných opatrení), ktorá bola mimoriadne aktívna v roku 2010, sa posunula z tretieho miesta na druhé, čím sa potvrdil trend zaznamenaný v predchádzajúcich správach. India a Turecko sú spoločne na treťom mieste (13 platných opatrení). Ďalšími častými používateľmi opatrení sú Brazília, Argentína a Mexiko (9 a 5 platných opatrení). Pretrvávajúce problémy Zásahy Komisie prispeli k ukončeniu niektorých z nedostatočne podložených prešetrovaní, ktoré sa začali pod tlakom celosvetového hospodárskeho poklesu v roku 2009. Zásahy Komisie viedli v určitých individuálnych prípadoch aj k pozitívnejším výsledkom pre vývozcov z EÚ. Naďalej však existujú problémy zistené v minulosti a v roku 2010 sa zistili ďalšie problémy, ako napríklad nevykonávanie zistení panelu WTO, neprimerané využívanie nástrojov a nadmerné využívanie ochranných opatrení. Chýbajúci súlad so záväzkami voči WTO V dvoch prípadoch WTO (DS294 a DS350) sa EÚ podarilo preukázať, že veľký počet platných antidumpingových ciel USA proti vývozu z EÚ je buď vytvorený alebo neprimerane zvýšený v dôsledku využívania tzv. „nulovania“. USA zrušili v prípade nových prešetrovaní nulovanie v porovnaniach vážených priemerov, ale odmietli predtým zmeniť svoj postup pri preskúmaniach opatrení, pri ktorých sa vyberá väčšina ciel. Aby USA splnili svoje záväzky voči WTO, museli by upraviť svoj postup preskúmania a prepočítať dumpingové rozpätia pri viacerých jednotlivých opatreniach, ako aj vrátiť nadmerné clá vybrané po uplynutí lehoty na vykonanie. Napriek opakovaným odsúdeniam príslušnými orgánmi WTO a predloženým presvedčivým dôkazom nesplnili doteraz USA svoje medzinárodné záväzky. Pozitívnym krokom USA smerom k vykonaniu príslušných rozhodnutí WTO bolo 28. decembra 2010 uverejnenie ich návrhu novej metodiky na odstránenie nulovania pri preskúmaniach. Návrh aj časový plán zmien sú však naďalej nejasné. V oboch prípadoch WTO okrem toho USA naďalej odmietajú vrátiť nadmerné clá vybrané od konca období vykonávania. Ak USA nesplnia svoje záväzky, arbiter by mal 15. septembra 2011 vydať rozhodnutie o potenciálnej výške sankcií. V ďalšom prípade (TKAST) neboli USA ochotné opraviť aritmetickú chybu a zrušiť antidumpingové opatrenie. Neprimerané využívanie nástrojov Ako už bolo uvedené v minuloročnej výročnej správe, po uložení antidumpingových opatrení Európskou komisiou začala krajina, na ktorú boli tieto opatrenia zamerané, prešetrovania týkajúce sa podobných výrobkov. Tento trend pokračoval v roku 2010, tentoraz aj v spojení s výberom nástroja alebo kritérií používaných na uloženie opatrení. EÚ takto čelila prešetrovaniu, ktoré sa týkalo vyrovnávacieho cla, a uloženiu opatrení na základe hrozby ujmy v inom prešetrovaní, ku ktorým došlo krátko po využití rovnakého nástroja/kritérií proti tej istej krajine. Vo všetkých týchto prípadoch je veľmi ťažké uveriť, že išlo o čistú zhodu okolností. Štruktúra týchto prípadov je okrem toho vždy podobná: veľmi nízke štandardy na začatie prešetrovania (ktorým často chýba aj transparentnosť vzhľadom na zneužívanie pravidiel týkajúcich sa dôvernosti) a žiadne dôkazy o ujme. Komisia v takýchto prípadoch aktívne zasahuje a je odhodlaná ešte dôkladnejšie skúmať súlad týchto prešetrovaní s pravidlami WTO. Zneužívanie pravidiel týkajúcich sa dôvernosti Pri prešetrovaniach týkajúcich sa ochrany obchodu je opakujúcim sa problémom nezverejnenie dostatočne podrobných informácií poskytnutých dôverne, čo je osobitne poľutovaniahodné, pretože zainteresovaným stranám sa tým odoberá ich legitímne právo na obhajobu. Kým pravidlá týkajúce sa dôvernosti sú nevyhnutné na ochranu záujmov spolupracujúcich strán, tieto pravidlá môžu byť veľmi často zneužívané tak, že verejne dostupné verzie žiadostí a/alebo verejné oznámenia predbežných alebo konečných zistení často neumožňujú veci primerane porozumieť. Podľa príslušných pravidiel by sa na dôverné údaje mala vzťahovať požiadavka zmysluplného zhrnutia a úlohou prešetrujúcich orgánov je požiadať zainteresované strany poskytujúce dôverné informácie o predloženie takýchto zhrnutí, ktoré nemajú dôverný charakter. Prešetrujúce orgány viacerých krajín si túto povinnosť, žiaľ, neplnia, čím obmedzujú práva príslušných vývozcov z EÚ na obhajobu. Zbytočné uchyľovanie sa k ochranným opatreniam Využívanie ochranných opatrení prakticky explodovalo v roku 2009, čo sa časovo zhodovalo s celosvetovým hospodárskym poklesom. V uvedenom roku sa totiž začali viac ako dve tretiny všetkých nových prešetrovaní a takmer polovicu všetkých nových uložených opatrení tvorili ochranné opatrenia. Tento trend sa spomalil v roku 2010, čo je veľmi pozitívny signál. Problém zbytočného uchyľovania sa k ochranným opatreniam však existuje aj ďalej. Niektoré krajiny sa stali častými používateľmi týchto nástrojov a uchýlili sa k ochranným opatreniam za okolností, ktoré by si skôr vyžadovali cielené opatrenie proti dumpingovému dovozu z konkrétnej krajiny. Aj keď sa v judikatúre WTO kládol dôraz na prísne požiadavky potrebné na uloženie ochranných opatrení, naďalej sa príliš často považujú za ľahko použiteľný nástroj. Ochranné opatrenia spôsobujú vzhľadom na svoj charakter erga omnes (t. j. opatrenia sú uložené proti všetkým krajinám pôvodu) niekoľko vedľajších škôd. Vyvážajúce krajiny, ktoré domácemu výrobnému odvetviu nespôsobujú žiadnu ujmu (napríklad preto, že ich ceny sú oveľa vyššie ako domáce ceny), v skutočnosti takisto podliehajú opatreniam. Európska komisia zasiahla v mnohých prípadoch, aby upozornila na nedostatky v prešetrovaniach týkajúcich sa ochranných opatrení. Vďaka tomu sa predišlo v niektorých prípadoch samotným opatreniam alebo ich negatívnemu vplyvu na vývoz z EÚ. Hlavné úspechy Úloha Komisie, pokiaľ ide o prípady tretích krajín, zahŕňa monitorovanie prešetrovaní, ale aj poskytovanie poradenstva a pomoci príslušným európskym vývozcom. Komisia zasahuje priamo u orgánov tretích krajín, a to tak v konkrétnych prípadoch, aby podporila príslušné spoločnosti, ako aj v prípade systematických problémov, aby sa vo všeobecnosti zlepšila disciplína medzi obchodujúcimi partnermi. Komisia organizuje aj špecializované semináre v oblasti ochrany obchodu pre úradníkov z tretích krajín, aby sa v celej obchodnej komunite vymieňali a zlepšovali najlepšie postupy. Aj keď sa úspechy v týchto oblastiach nedajú vždy ľahko zmerať, zasahovanie Komisie prinieslo ovocie a vo viacerých prípadoch sa pre spoločnosti dosiahol priaznivejší výsledok, než by bol bez zásahu Komisie. Zo všeobecného hľadiska sa skutočnosť, že mnohé z početných prešetrovaní začatých v roku 2009 neviedli k opatreniam, dá aspoň čiastočne pripísať zásahom Komisie. Mali by sa takisto zdôrazniť najmä tieto fakty: Príklady úspechov Usmernenie pre vývozcov z EÚ, „prehľady“ a nová webová stránka Spoločnosti vyvážajúce z EÚ veľmi často nevedia, ako majú reagovať na prešetrovania týkajúce sa ochrany obchodu, ktoré začali tretie krajiny. Je však rozhodujúce, aby tieto spoločnosti poznali svoje práva a povinnosti, aby sa rozhodli, či spolupracovať alebo nespolupracovať pri prešetrovaniach a aby vedeli, aké budú náklady/prínosy spolupráce. Na tento účel Komisia v roku 2011 uverejnila usmernenie pre vývozcov z EÚ a „prehľady“ zhŕňajúce hlavné charakteristiky praktík v oblasti ochrany obchodu, ktoré uplatňujú hlavní používatelia týchto nástrojov proti EÚ. V usmernení pre vývozcov z EÚ sú vysvetlené hlavné koncepcie ochrany obchodu a príslušné procedurálne kroky. Poskytujú sa v ňom rady, ako reagovať na prešetrovania týkajúce sa ochrany obchodu, ktoré začali obchodní partneri EÚ, prostredníctvom vysvetlenia práv a povinností vývozcov, výhod spolupráce s prešetrujúcimi orgánmi a úlohy rôznych strán vrátane samotnej Komisie. Toto usmernenie je dostupné on-line a preložené do všetkých jazykov EÚ. Komisia vypracovala aj „prehľady“ o hlavných používateľoch opatrení na ochranu obchodu proti EÚ. V týchto prehľadoch sa podľa jednotlivých krajín stručne uvádzajú názvy a adresy prešetrujúcich orgánov, časové plány prešetrovaní, poznámky k overeniam na mieste, špecifické štandardy prešetrovania (napríklad pravidlo menšieho cla a test verejného záujmu), vypočutia, právne zastúpenie a akékoľvek ďalšie dôležité otázky. Tieto prehľady sú k dispozícii aj on-line. Nakoniec by sa takisto malo uviesť, že Komisia vytvorila novú a používateľsky prístupnejšiu webovú stránku, na ktorej si každý môže ľahko vyhľadať základné informácie o opatreniach na ochranu obchodu, štatistiky o prebiehajúcich prešetrovaniach a platných opatreniach, ako aj výročné správy. Turecko Turecko bolo krajinou, ktorá využívala ochranné opatrenia v značnej miere, a Komisia aktívne zasahovala, aby upozornila na slabé miesta týchto prešetrovaní a nadväzujúcich opatrení. Vzhľadom na nedávny vývoj sa zdá, že Turecko trochu obmedzilo mieru využívania ochranných opatrení. Komisia je však naďalej ostražitá, pretože v roku 2011 boli zaznamenané určité náznaky novej aktivity v oblasti ochranných opatrení (najmä preskúmanie existujúcich ochranných opatrení). Krajiny Perzského zálivu V minuloročnej výročnej správe bolo uvedené, že Rada pre spoluprácu arabských štátov v Perzskom zálive začala dve prešetrovania v oblasti ochranných opatrení, ktoré sa týkali dovozu nenatieraného papiera a lepenky v kotúčoch a listoch a oceľových uholníkov, profilov U a nosníkov. Komisia zasiahla a predložila formálne podanie, aby vyjadrila obavy týkajúce sa chýbajúcej transparentnosti a objektivity analýzy ujmy a slabej analýzy príčinných súvislostí, ktoré vykonali prešetrujúce orgány v týchto dvoch prípadoch. Obidva prípady boli v roku 2010 ukončené bez uloženia opatrení. Mexiko Preskúmanie pred uplynutím platnosti týkajúce sa vyrovnávacích opatrení vzťahujúcich sa na hovädzie mäso, ktoré sa začalo v júni 2009, bolo ukončené v decembri 2010. Komisia poskytla rozsiahle informácie a dôkazy, ktoré Mexiku umožnili dospieť k záveru, že po reforme spoločnej poľnohospodárskej politiky EÚ sa EÚ stala čistým dovozcom hovädzieho mäsa, a neexistuje teda žiadna pravdepodobnosť, že by znovu došlo k ujme, ak by opatrenia prestali existovať. Kanada Preskúmanie pred uplynutím platnosti týkajúce sa vyrovnávacích opatrení vzťahujúcich sa na rafinovaný cukor z EÚ a paralelné preskúmanie pred uplynutím platnosti antidumpingových opatrení proti dovozu toho istého výrobku z Dánska, Nemecka, Holandska a zo Spojeného kráľovstva boli ukončené v novembri 2010. Tento pozitívny záver bol výsledkom rozsiahlych informácií a dôkazov poskytnutých Európskou komisiou, ktoré Kanade umožnili dospieť k záveru, že po reforme spoločnej poľnohospodárskej politiky EÚ sa objemy výroby znížili, a neexistuje teda žiadna pravdepodobnosť opakovaného výskytu ujmy. Maroko Maroko začalo v júli 2010 jedno nové prešetrovanie v oblasti ochranných opatrení, ktoré sa týkalo dovozu strojovo vyrábaných kobercov . Príslušné výrobné odvetvie EÚ spolupracovalo s prešetrujúcimi orgánmi a Komisia predložila podanie, v ktorom zdôraznila úplnú absenciu príčinnej súvislosti medzi dovozom z EÚ a akoukoľvek ujmou, ktorú utrpelo domáce výrobné odvetvie. Prešetrovanie sa skončilo v novembri 2010 bez uloženia opatrení vzhľadom na neexistenciu ujmy. Izrael V roku 2010 Komisia aktívne zasiahla s technickými podaniami v jednotlivých prípadoch. Súčasne sa využili rôzne príležitosti, aby boli izraelské orgány na vyššej politickej úrovni upozornené na pretrvávajúce nedostatky v oblasti všetkých prešetrovaní týkajúcich sa nástroja na ochranu obchodu, ktoré začal Izrael. Vďaka tomu sa ukončili dve antidumpingové prešetrovania týkajúce sa recyklovaných kontajnerových lepeniek a bieleho papiera bez uloženia opatrení a antidumpingové prešetrovanie proti dovozu elastickej obalovej fólie bolo pozastavené po dosiahnutí dohody o záväzkoch s dovozcami z EÚ. Izrael nakoniec po opakovaných žiadostiach Komisie oficiálne potvrdil ukončenie prešetrovania týkajúceho sa ochranných opatrení proti dovozu oceľových roxorových tyčí. Ukrajina Ukrajina začala v poslednom čase vyvíjať veľkú aktivitu vo využívaní ochranných opatrení. Komisia aktívne monitorovala jej opatrenia a naliehala na ňu, aby sa zdržala využívania ochranného nástroja, keď poškodzujúci dovoz pochádza iba z jedného alebo niekoľkých špecifických zdrojov, aby predĺžila analyzované obdobie z 1 roka na 3 roky a pred prijatím akýchkoľvek opatrení riadne posúdila vnútroštátny záujem. Ukrajina nakoniec ukončila dva dôležité prípady ochranných opatrení bez uloženia akýchkoľvek opatrení (ferozliatiny a hnojivá) a v prípade plaveného plochého skla prijala popri dočasných opatreniach konečné opatrenia iba na 10 dní. Záver Monitorovacia činnosť v roku 2010 bola výrazne ovplyvnená vysokým počtom nových prešetrovaní začatých v roku 2009, keď sa prejavili účinky celosvetovej hospodárskej krízy. Mnohé z týchto prešetrovaní sa ukončili bez uloženia opatrení v roku 2010, a preto sa celkový počet platných opatrení znížil. Tento pozitívny trend bol takisto výsledkom početných zásahov Komisie. Počet nových prešetrovaní sa v roku 2010 síce znížil, zostal však aj naďalej vysoký. Kým využívanie ochranných opatrení sa podstatne znížilo, počet antidampingových prešetrovaní sa v roku 2010 predsa len zvýšil a je pravdepodobné, že bude viesť k vyššiemu počtu platných opatrení v roku 2011. Napriek priaznivým trendom pri číselných údajoch je monitorovacia činnosť Komisie vo vzťahu k opatreniam tretích krajín na ochranu obchodu rozhodujúca, pretože sa v roku 2010 zistilo viacej problémov pri využívaní týchto nástrojov niektorými krajinami. Komisia preto v mnohých prípadoch zasiahla, aby v čo najväčšej miere zabránila odchýlkam od pravidiel WTO. Toto úsilie bolo často úspešné a prešetrovania sa ukončili bez uloženia opatrení alebo opatrenia nemali vplyv na vývoz z EÚ. Komisia je spokojná s dobrou spoluprácou, ktorú si vybudovala s členskými štátmi EÚ, európskymi združeniami výrobcov a so spoločnosťami, ktorých sa jednotlivé prípady týkali. Usmernenie pre vývozcov z EÚ, ktoré vypracovala Komisia, a nová webová stránka predstavujú v tejto súvislosti užitočné a účinné nástroje, ktoré podnikom v EÚ pomáhajú lepšie porozumieť tejto vysoko technickej problematike. Komisia pokračuje aj v posilňovaní výmeny s inými prešetrujúcimi orgánmi s cieľom zlepšiť štandardy, transparentnosť a predvídateľnosť používania opatrení na ochranu obchodu.